CELEX: 32020R1274
Language: lv
Date: 2020-07-01 00:00:00
Title: Komisijas Deleģētā regula (ES) 2020/1274 (2020. gada 1. jūlijs), ar kuru nosaka vienotas likmes samazinājumu ievedmuitas nodoklim par sorgo, kas no trešām valstīm importēts Spānijā

14.9.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 300/24
               
            
         KOMISIJAS DELEĢĒTĀ REGULA (ES) 2020/1274
         (2020. gada 1. jūlijs),
         ar kuru nosaka vienotas likmes samazinājumu ievedmuitas nodoklim par sorgo, kas no trešām valstīm importēts Spānijā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 185. pantu,
         tā kā:
         
                     (1)
                  
                  
                     Saskaņā ar nolīgumiem, kas noslēgti daudzpusējo tirdzniecības sarunu Urugvajas kārtas rezultātā (2), Savienība ir apņēmusies atļaut Spānijai importēt 300 000 tonnu sorgo gadā.
                  
               
                     (2)
                  
                  
                     No 2020. gada 1. janvāra līdz 2020. gada 26. aprīlim Spānijā tika importētas 43 069 tonnas sorgo. Minētajā periodā sorgo ievedmuitas nodoklis saskaņā ar Komisijas Regulu (ES) Nr. 642/2010 (3) bija noteikts 0 EUR par tonnu. Kopš 2020. gada 27. aprīļa, kad saskaņā ar minēto regulu tika ieviests sorgo ievedmuitas nodoklis, kas lielāks par nulli, Spānijā ir importētas 2 366 tonnas sorgo.
                  
               
                     (3)
                  
                  
                     Lai nodrošinātu importa kvotu pilnīgu izmantošanu, Komisijas Regulas (EK) Nr. 1296/2008 (4) 6. pantā paredzēts, ka ievedmuitas nodoklim, kas noteikts saskaņā ar Regulu (ES) Nr. 642/2010, var piemērot samazinājumu.
                  
               
                     (4)
                  
                  
                     Lai līdz 2020. gada beigām atvieglotu sorgo importa plūsmu Spānijā, attiecībā uz sorgo daudzumiem, kas Spānijā importējami saskaņā ar tarifa kvotu, kura no 2020. gada 1. janvāra atvērta atbilstīgi Regulai (EK) Nr. 1296/2008, saskaņā ar Regulu (ES) Nr. 642/2010 noteiktajam ievedmuitas nodoklim jāpiemēro vienotas likmes samazinājums 100 % apmērā,
                  
               IR PIEŅĒMUSI ŠO REGULU.
         
            1. pants
            Regulas (EK) Nr. 1296/2008 6. pantā minētais sorgo ievedmuitas nodokļa vienotas likmes samazinājums tiek noteikts 100 % apmērā no sorgo ievedmuitas nodokļa, kas noteikts saskaņā ar Regulu (ES) Nr. 642/2010. Šo samazinājumu piemēro pieejamajam atlikumam no sorgo daudzumiem, kas Spānijā importējami saskaņā ar tarifa kvotu, kura no 2020. gada 1. janvāra atvērta atbilstīgi Regulai (EK) Nr. 1296/2008.
         
         
            2. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            To piemēro līdz 2020. gada 31. decembrim.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 1. jūlijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 347, 20.12.2013., 671. lpp.
         
         
            (2)  Padomes Lēmums 94/800/EK (1994. gada 22. decembris) par daudzpusējo sarunu Urugvajas kārtā (no 1986. gada līdz 1994. gadam) panākto nolīgumu slēgšanu Eiropas Kopienas vārdā jautājumos, kas ir tās kompetencē (OV L 336, 23.12.1994., 1. lpp.).
         
            (3)  Komisijas Regula (ES) Nr. 642/2010 (2010. gada 20. jūlijs) par Padomes Regulas (EK) Nr. 1234/2007 piemērošanas noteikumiem attiecībā uz ievedmuitas nodokļiem labības nozarē (OV L 187, 21.7.2010., 5. lpp.).
         
            (4)  Komisijas Regula (EK) Nr. 1296/2008 (2008. gada 18. decembris), kas apstiprina noteikumus, ar kādiem var iesniegt pieteikumus par tarifa kvotām kukurūzas un sorgo importam Spānijā un kukurūzas importam Portugālē (OV L 340, 19.12.2008., 57. lpp.).